Niftakar konna qed nieklu x-Sharma, l-Imdina, lejn l-aħħar ta' Settembru tal-2012. Din l-ikla bejn 4 kittieba konna bdejna nagħmluha kull tliet xhur. Konna nkunu jien, Renè, Donovan Gatt u Mark Camilleri. Erba' kittieba magħqudin mill-imħabba għall-kitba. Renè kien bilqiegħda faċċata tiegħi u staqsieni hux qed naħdem fuq xi ktieb ġdid. Semmejtlu Fil-Mergħat tal-Impossibbli , u mill-isem biss ukoll rajtu interessat. Staqsejtu jgħinix, speċjalment fuq il-biċċiet fejn tidħol il-Knisja. Mhux talli aċċetta, talli talabni dak il-ħin stess nagħtih overview tal-istorja ħalli jidħol fl-atmosfera tal-ktieb. U daħal sew – madwar tliet siegħat wara, jien u dieħel lura d-dar, nirċievi SMS mingħandu. Kienet poeżija ta' ġmiel kbir. Qalli kitibha dak il-ħin, ispirat mill-konverżazzjoni li kellna. Din il-poeżija llum tinsab ġo Mergħat. Qabel tlajt norqod, bgħattlu l-manuskritt kif ftehemna. Il- feedback irċevejtu madwar erba' ġimgħat wara; 38 SMS waqt li kien qiegħed btala Għawdex mal-familja u tnax-il email matul il-jiem ta' wara, kollha mimlijin informazzjoni u reazzjonijiet ta' Renè. Lil Renè ma kienx ilni nafu ħafna – l-ewwel darba li ltqajt miegħu kienet fit-tnedija tal-ktieb tiegħu stess, Is-Saltna tal-Ħamsin fl-2010. Madankollu konna sirna ħbieb mill-ewwel u żammejna kuntatt. L-għajnuna li tani kienet tiswa mitqlu deheb, u konvint li kienet waħda mill-fatturi li tejbu l-ktieb tiegħi . . . . . . kieku x'aktarx li Fil-Mergħat tal-Impossibbli ma kienx jinkiteb. Għax dan il-ktieb jaf it-twelid tiegħu waqt vjaġġ minn Ħad-Dingli sal-Belt fuq karozza tal-linja mill-antiki. Fil-Mergħat tal-Impossibbli huwa l-ewwel parti minn serje ta' żewġ kotba, bit-tieni parti, (li s'issa għadha mhix pubblikata), jisimha ' Jien, Wieħed Minnhom '. L-isem ta' dawn iż-żewġ kotba f'daqqa hija Unus Mundus (bil-latin, Dinja Waħda). Kienet festa pubblika. Karen ġietha l-idea li qabel tal-linja s-sofor jitneħħew mit-toroq biex posthom jeħduh l-Arriva, nieħdu lit-tifel tagħna Luke, li dak iż-żmien kien għad kellu sentejn, dawra fuqhom. U tlaqna. Iżda ġara li kif ix-xufier startja l-magna, kif ir-riħa tad-diesel imħallat bil-pitrolju daħlet mit-twieqi li qatt ma jingħalqu sew, bdiet tinbena storja ġewwa moħħi. Kien effett stramb, qawwi, traxxendentali. Il-passiġġieri telgħin u neżlin mill-karozza bejn stejġ u ieħor saru parti min-nisġa tal-istorja. Ħassejtni dħalt fi stat ta' trance, u hemmhekk, f'dak il-post bejn ir-realtà ta' madwari u l-letteratura, lestejt il-plot sħiħ. Kont eċitat. Ħassejt mill-ewwwel li din kienet se tkun storja tajba. Kif inżilna ħdejn il-funtana tat-tritoni, morna dritt il-Barrakka Cafe, u tlabt lil Karen tagħtini karta u lapes biex inniżżel mappa ta' dak kollu li għadda mingħalija. Meta lestejt, ħadt lil Luke jiġri wara l-ħamiem fil-ġnien tal-Barrakka. Fuq fommi kelli tbissima mċarrta. Dik il-ħabta kien għadni kif lestejt il-kitba fuq Is-Sitt Aħwa u għaddejt kollox lil Merlin Publishers . Kont qed naħseb biex nieħu pawsa qasira qabel nibda proġett ġdid. Iżda malajr dawwart il-ħsieb. Qbadt nirriċerka u nikteb b'enerġija kbira, u ma waqaftx qabel ma lestejt l-ewwel draft. Book trailer ta' Fil-Mergħat tal-Impossibbli: http://www.youtube.com/watch?v=aF0__RnisFE Bħala ktieb, Fil-Mergħat tal-Impossibbli huwa l-aktar wieħed li dam biex għadda mill-ewwel draft għall-pubblikazzjoni. Kien jinvolvi riċerka kbira, b'dettall u rqaqat li kienet tirrikjedi dik it-tip ta' stroja. Bl-għajnuna tan-nies tas-soltu (u xi oħrajn ġodda li se nikteb dwarhom 'il quddiem), irranġajt u tejjibt il-kitba u ħriġt draft wara ieħor sakemm fl-aħħar għaddejt verżjoni lil Chris Gruppetta. U anke din il-verżjoni kien baqgħalha x'jittejjeb fiha. Biss biss għamilna żewġ proċessi oħra t'editjar, fejn Chris kien l-editur ta' dan ix-xogħol, u l-kritika kostruttiva tiegħu għenitni norqom Mergħat biex finalment ġie ppreżentat lill-qarreja f'Novembru tal-2013, waqt il-Fiera Nazzjonali tal-Ktieb. Għal aktar tagħrif, jew biex taqra silta mill-ktieb, żur www.johnabonello.com